Ν.Ο. Πατρών

Ο **Ναυτικός Όμιλος Πατρών** (Ν.Ο.Π.) είναι αθλητικός σύλλογος της Πάτρας με τμήματα κολύμβησης και υδατοσφαίρισης. 

Το τμήμα υδατοσφαίρισης του Ναυτικού Ομίλου Πατρών αγωνίζεται στην Α1 Ανδρών και έχει μακρά ιστορία στο πρωτάθλημα Α' κατηγορίας. Μετρά 76 συμμετοχές από καθιέρωσης του, το 1928 κατέχοντας την τρίτη θέση από πλευράς συμμετοχών. Επίσης κατέχει 8 πρωταθλήματα (τα 6 συνεχόμενα από το 1937 έως 1946) Ελλάδος καθιστώντας την πρώτη «δυναστεία» στην Ελλάδα, ένα κύπελλο Ελλάδος ενώ έχει φτάσει στον τελικό του ΛΕΝ Τρόφι το 1999, χάνοντας όμως τον τίτλο από την ουγγρική Ούιπεστ. 

Η ομάδα του Ν.Ο.Π. έχει το παρατσούκλι «Δαίμονες».

## Ιστορία
Ο Ναυτικός Όμιλος Πατρών ιδρύθηκε στις 14 Απριλίου 1929 στην Πάτρα. Στις 31 Αυγούστου 1928, στα γραφεία της εταιρείας "Μπάρυ", οι Αραβαντινός, Αγγελόπουλος, Μπάρρυ, Συναδινός, Αναστασόπουλος, Οικονομόπουλος, Παπαδημητρίου, Αθανασόπουλος και ο Επαμεινώνδας Πετραλιάς είχαν συνάντηση για την ίδρυση του Ν.Ο. Πατρών. Μετά απο λίγους μήνες στις 18 Απριλίου 1929 στην αίθουσα συνεδριάσεων της Φιλαρμονικής ορχήστρας συγκροτείται το πρώτο διοικητικό συμβούλιο με πρώτο πρόεδρο τον Κόλλα Σοφοκλή. Το 1936 πρόεδρος του ΝΟΠ ανέλαβε ο Βασίλης Μαραγκόπουλος, κατά την θητεία του ο ΝΟΠ αναδείχτηκε πρωταθλητής Ελλάδος και θεωρούνταν στους καλύτερους ναυτικούς συλλόγους της Ελλάδος. Μετά τον θάνατο το Μαραγκόπουλου ο ΝΟΠ τον τίμησε διοργανώνοντας τα "Μαραγκοπούλιεα" , αγώνες που συμμετείχαν οι καλύτεροι Έλληνες κολυμβητές. Μέχρι το 1940 διέθετε τμήματα ιστιοπλοΐας και κωπηλασίας, με την έναρξη του Β' παγκοσμίου πολέμου οι εγκαταστάσεις καταστράφηκαν με επακόλουθο την αδράνεια των τμημάτων αυτών .

## Υδατοσφαίριση

 

### Α΄ Εθνική
Ο πρώτος επίσημος αγώνας υδατοσφαίρισης του ομίλου ήταν στις 14 Ιουλίου 1929 με αντίπαλο τον Ν.Σ. Ποσειδών Πατρών όπου έληξε ισόπαλος 1–1 με σκόρερ τον Γεροθανάση, μάλιστα ο ΝΟΠ ισοφαρίστηκε λίγο πριν την λήξη του αγώνα. Η σύνθεση του ΝΟΠ σε αυτόν τον αγώνα ήταν: Διλέρνια, Πετραλιάς, Φωτεινός, Αθανασόπουλος, Αραβαντινός, Γεροθανάσης και Τσιτσιλιάνος . Την ίδια ημέρα έγινε κι αγώνας μεταξύ των Β' ομάδων των συλλόγων με άγνωστο αποτέλεσμα και συνθέσεις. . Άλλοι αθλητές της ίδια περιόδου αναφέρονται οι Γρίβας, Μητρόπουλος, Π. Τσιτσιλιάνος, Ι. Τσιτσιλιάνος, Π. Αγγελόπουλος, Μπουκαούρης, Συναδινός, Βλάχος και Μαχαίρας.

Το 1951 ο ΝΟΠ έκανε περιοδεία στην Ιταλία δίνοντας φιλικά με πολλούς συλλόγους, στην αποστολή πήρε μέρος και ο Ανδρέας Γαρύφαλλος του Εθνικού Πειραιώς, ένας από τους καλύτερους Έλληνες πολίστες όλων των εποχών και μεγαλύτερη αθλητική προσωπικότητα του αθλήματος εκείνη την εποχή στην Ελλάδα. Σε αυτή την περιοδεία ο ΝΟΠ έδωσε 4 αγώνες σημειώνοντας 2 νίκες και δύο ήττες.

Έχει συμμετάσχει σε όλα τα πρωταθλήματα Ελλάδος, εκτός από τα δύο πρώτα (1928 και 1929), καθώς δεν είχε ιδρυθεί ακόμα και το 1953 που δεν μετείχε και αντικαταστήθηκε από τον Αχιλλέα Πατρών. Τις χρονιές: 1988, 1990, 2007, 2008, 2014-2016, 2018-2023 συμμετείχε στο πρωτάθλημα της Α2 Εθνικής. Το 1999 αγωνίστηκε στον τελικό του Ευρωπαϊκού κυπέλλου Συνομοσπονδίας.

#### Πρωτάθλημα 1935
Το πανελλήνιο πρωτάθλημα του 1935 έγινε στην Μυτιλήνη, ο ΝΟΠ στέφτηκε πρωταθλητής με αντίπαλους τον Ηρακλή όπου νίκησε με 2–1, τον ΝΟ Μυτιλήνης που επίσης νίκησε με 3–2. Η σύνθεση του ΝΟΠ ήταν: Διλέρνιας, Μητρόπουλος, Καθρέπτας, Γεωργακόπουλος, Αντωνακόπουλος, Γεωργιάδης και Τασσόπουλος.

#### Πρωτάθλημα 1937
Στο πρωτάθλημα του 1937 ο Ν.Ο.Π. επικρατεί του Ολυμπιακού με 3–2 στον ημιτελικό, αν και έχανε στο ημίχρονο 1–2 ενώ στον τελικό, απέναντι στον Εθνικό, πάλι με ανατροπή θα πάρει το πρωτάθλημα με 3–2 (0–1 ημίχρονο)

#### Πρωτάθλημα 1938
Διεξήχθη τον Σεπτέμβριο του 1938. Στον τελικό ο ΝΟΠ κατέκτησε άκοπα το πρωτάθλημα αφού ο Ολυμπιακός δεν κατέβηκε να αγωνιστεί.

#### Πρωτάθλημα 1939
Το πανελλήνιο πρωτάθλημα του 1939 διεξήχθη στο κολυμβητήριο της Θαλάσσιας Ενώσεως τον Σεπτέμβριο του 1939. Ο ΝΟΠ νίκησε στον 1ο αγώνα τον Ν.Ο. Μυτιλήνης με 5–0 , στα ημιτελικά αντιμετώπισε τον ΚΟ Πειραιά και πολύ δύσκολα μετά από δύο παρατάσεις νίκησε με 3–2 και προκρίθηκε στον τελικό. Στον τελικό αντιμετώπισε τον Ολυμπιακό τον οποίο νίκησε με 4–0 και ανακηρύχθηκε για μια ακόμα φορά πρωταθλητής Ελλάδος.

#### Πρωτάθλημα 1940
Το πανελλήνιο πρωτάθλημα του 1940 διεξήχθη στο Ολυμπιακό Κολυμβητήριο του Ζαππείου τον Σεπτέμβριο του 1940 ενάμιση μήνα πριν το ξέσπασμα του ελληνοϊταλικού πολέμου. Ο Ν.Ο. Πατρών κατέκτησε τον τέταρτο συνεχόμενο τίτλο πρωταθλήματος κερδίζοντας στον τελικό τον Ολυμπιακό, άνετα με 5–0.

#### Πρωτάθλημα 1945
Το πρωτάθλημα διεξήχθη στην Αθήνα στις 16–18 Σεπτεμβρίου. Ο ΝΟΠ νίκησε κατά σειρά τον ΝΟ Βόλου με 9–0 , το Παλαιό Φάληρο με 2–0, και στον τελικό τον Ολυμπιακό με 4–0. Ο πρωταθλητής (που δεν δέχτηκε ούτε γκολ σε κανένα από τα παιχνίδια του) κράτησε μόνιμα το πενταετές επαμειβόμενο κύπελλο του πρωταθλητή που είχε αθλοθετήσει ο ΣΕΓΑΣ, και το τιμητικό κύπελλο του Βασιλικού Ναυτικού. Ο ΝΟΠ υπήρξε η πρώτη μεγάλη δυναστεία στην ελληνική υδατοσφαίριση αποτελώντας μόνιμος πρωταθλητής Ελλάδας από το 1938 έως και το 1946 και παρά την έναρξη του Β' ΠΠ, συνέχισε να κυριαρχεί μεταπολεμικά αποτελώντας ισχυρός αντίπαλος στις πειραϊκές ομάδες μέχρι και τα μέσα της δεκαετίας του '60. Την απονομή έκανε ο ίδιος ο πρωθυπουργός Δημήτριος Βούλγαρης. Σύμφωνα με την εφημερίδα *Ελευθερία* ο τελικός ήταν επεισοδιακός, αφού όπως αναφέρει χαρακτηριστικά, οι περισσότεροι παίκτες και των δύο ομάδων προτιμούσαν να κυνηγάνε τον αντίπαλο παρά την μπάλα. Τα γκολ του τελικού πέτυχαν οι Γεωργακόπουλος (2), ο Φαίδων Τασσόπουλος και ο Σταμπολής. Σύμφωνα με τον τύπο της εποχής, μετά το τέλος του αγώνα οι φίλαθλοι πανηγύριζαν τον τίτλο με πορεία στην Ομόνοια ενώ κατά διαστήματα διέκοψαν και την κυκλοφορία των οδών Αμαλίας και πανεπιστημίου.

#### Πρωτάθλημα 1946
Διεξήχθη από τις 12/9 έως τις 15/9/1946 στο Ολυμπιακό κολυμβητήριο Αθηνών. Στον πρώτο γύρο ο ΝΟΠ κληρώθηκε στον 1ο όμιλο μαζί με τους Ολυμπιακό, ΝΟ Μυτιλήνης και Ηρακλή. Μαζί με τον Ολυμπιακό προκρίθηκε στο δεύτερο γύρο όπου μετέφερε την ήττα με 0–2 από τους πειραιώτες και αντιμετώπισε τους Εθνικό και Παλαιό Φάληρο. Τερμάτισε δεύτερος πίσω από τον Ολυμπιακό, και στο μεγάλο τελικό επικράτησε των πειραιωτών με 4–3 και αναδείχθηκε πρωταθλητής Ελλάδας. Την περίοδο εκείνη ο ΝΟΠ θεωρούνταν η κορυφαία ομάδα πόλο στην Ελλάδα, έχοντας ως βάση τους παίκτες από τα τέλη της δεκαετίας του '30 ενώ συνεχώς παρήγαγε νέα ταλέντα. Η σύνθεση του ΝΟΠ ήταν: Δελέρνιας, Γιάννης Παπαστεφάνου, Χρ. Διαμαντόπουλος, Χαρ. Γεωργακόπουλος, Δημοσθένης Σταμπουλής, Φ. Τασσόπουλος, Ν. Τασσόπουλος.

#### Πρωτάθλημα 1950
Διεξήχθη από τις 21 έως τις 25 Σεπτεμβρίου στην Αθήνα, έγιναν μονοί αγώνες με σύστημα βαθμολογίας. Ο ΝΟΠ νίκησε κατά τη σειρά την Μυτιλήνη (20/9/1950) με 4–1, τον Εθνικό Πειραιά (21/9/1950) με 7–3 σε επεισοδιακό παιχνίδι, κατά την διάρκεια του αγώνα ο Γαρύφαλλος του Εθνικού γρονθοκόπησε τον τερματοφύλακα του ΝΟΠ και αποβλήθηκε από τον αγώνα, ενώ μετά το τέλος του αγώνα ο Εθνικός υπέβαλε ένσταση, τον Άρη Θεσσαλονίκης (22/9/1950) με 6–2, το Παλαιό Φάληρο (23/9/1950) χωρίς αγώνα αφού παραιτήθηκε. Στον τελευταίο αγώνα με τον Ολυμπιακό (24/9/1950), που είχε μορφή τελικού αφού ο ΝΟΠ προηγούνταν στην βαθμολογία κατά έναν βαθμό του Ολυμπιακού, οι δύο ομάδες ήρθαν ισόπαλες με 4–4. Λίγες μέρες μετά τον αγώνα αυτό, ο Εθνικός κέρδισε την ένσταση που είχε υποβάλει, και το παιχνίδι ΝΟΠ – Εθνικός ορίστηκε να ξαναγίνει στην Πάτρα την 1 Οκτωβρίου. Ο ΝΟΠ επικράτησε με 6–3 μπροστά σε 4.000 φιλάθλους του, και αναδείχθηκε πρωταθλητής Ελλάδας. Με τον ΝΟΠ αγωνίστηκαν οι Δελέρνιας, Γιάννης Παπαστεφάνου, Οικονόμου, Μουκίδης, Δημοσθένης Σταμπολής, Γεωργιάδης (αρχηγός), και Παπαδόπουλος.

#### Δεκαετίες '50 και '60
Στο πρωτάθλημα του 1951, ο ΝΟΠ προσπάθησε να υπερασπιστεί τον τίτλο του και παρέμεινε αήττητος στους αγώνες (2–3–0) αλλά τερμάτισε δύο βαθμούς πίσω από τον πρωταθλητή Ολυμπιακό και παρότι δεν έχασε από τον ΟΣΦΠ (3–3, 19/9/1951), «πλήρωσε» τις δύο ισοπαλίες με Εθνικό Πειραιά (4–4, 20/9/1951) και Ν.Ο. Μυτιλήνης (2–2, 21/9/1951). 

Στο πρωτάθλημα του 1952 ο ΝΟΠ έκανε πολύ καλό τουρνουά αλλά τερμάτισε τρίτος με απολογισμό 3 νίκες, 1 ισοπαλία και 1 ήττα. Συγκεκριμένα επικράτησε 7–0 του Άρη (17/9/1952), 4–1 της Μυτιλήνης (20/9/1952) και 9–0 του Παλαιού Φαλήρου (21/9/1952) ενώ αναδείχθηκε ισόπαλος με τον Εθνικό Πειραιά για δεύτερη συνεχή σεζόν (2–2, 18/9/1952) και γνώρισε την ήττα από τον πρωταθλητή Ολυμπιακό (2–3, 19/9/1952).

Στο πρωτάθλημα του 1954 προσπάθησε να κατακτήσει ξανά το πρωτάθλημα αλλά έχασε στον «τελικό» αγώνα ντέρμπι από τον Εθνικό Πειραιά με 4–5 και τερμάτισε δεύτερος. Ο ΝΟΠ είχε επικρατήσει του συμπολίτη Αχιλλέα με 8–3, του Παλαιού Φαλήρου με 5–2, του Άρη με 6–3 ενώ συνέχισε την καλή προϊστορία του με τον Ολυμπιακό νικώντας τον 3–1.

Αντίστοιχη εικόνα υπήρξε και στο πρωτάθλημα του '55 με τον ΝΟΠ να χάνει τον τίτλο του πρωταθλητή εξαιτίας της ήττας του από τον Εθνικό με 2–4. Ο ΝΟΠ είχε επικρατήσει ξανά του Παλαιού Φαλήρου με 7–2, της Μυτιλήνης με 9–2 και του Ολυμπιακού με 2–1 τερματίζοντας δεύτερος.

Το 1956, ο ΝΟΠ απέκλεισε τον Ολυμπιακό στον νοκ άουτ προημιτελικό που διεξήχθη στην Πάτρα κερδίζοντας το εισιτήριο για το φάιναλ φορ του Κυπέλλου. Εκεί κέρδισε τους Άρη (6–5) και Παλαιό Φάληρο (7–2), διεκδικώντας το τρόπαιο στον τελικό με τον Εθνικό Πειραιά, χάνοντας όμως 4–3. Στο πρωτάθλημα του ίδιου έτους ο ΝΟΠ κερδίζει το Παλαιό Φάληρο (12–1), τη Μυτιλήνη (5–1), τον Αχιλλέα Πατρών (5–2), τον Εθνικό Αθηνών (11–1) και τον Ολυμπιακό (3–1) αλλά θα χάσει τον τίτλο εξαιτίας της ήττας του από τον πρωταθλητή και ισχυρό τότε Εθνικό Πειραιά με 2–3.

Το 1957, ο ΝΟΠ δεν θα κάνει καλή χρονιά αφού αποκλείστηκε στους «8» του κυπέλλου από τον Άρη χάνοντας στον νοκ άουτ προημιτελικό που διεξήχθη στη Θεσσαλονίκη ενώ στο πρωτάθλημα θα αποκλειστεί (εκείνη τη χρονιά ίσχυσε φορμάτ που έμοιαζε με κύπελλο με αγώνες νοκ άουτ) από τον συμπολίτη Αχιλλέα στη παράταση (1–2).

Το 1958, ο ΝΟΠ αποκλείει τον Ολυμπιακό στην Πάτρα στους «8» του Κυπέλλου και θα φτάσει στον τελικό που θα ηττηθεί καθαρά (2–5) από τον Εθνικό Πειραιά ενώ στο πρωτάθλημα που ήταν χωρισμένο σε δύο ομίλους των τεσσάρων, ο ΝΟΠ κατέκτησε την πρωτιά νικώντας στον όμιλο του τον Ολυμπιακό ξανά (6–5) κερδίζοντας το εισιτήριο για τον νοκ άουτ ημιτελικό ντέρμπι με τον Αχιλλέα όπου σε ένα επεισοδιακό αγώνα ο ΝΟΠ θα προκριθεί αφού το 7–7 της παράτασης του αγώνα ακυρώθηκε και ορίσθηκε επαναληπτικός από την ΕΚΟΦ, στον οποίο ο Αχιλλέας αρνήθηκε να αγωνιστεί. Στον τελικό για το πρωτάθλημα ο ΝΟΠ έχασε 2–6 από τον Εθνικό Πειραιά.

Το 1959 και το 1960 τερματίζει τρίτος μακριά από τη διεκδίκηση του πρωταθλήματος χάνοντας στα ντέρμπι με Εθνικό και Ολυμπιακό. Το 1961 διεκδικεί τον τίτλο και χάνει μόνο από τον Εθνικό δύσκολα με 4–5 ενώ επικράτησε του Ολυμπιακού με 5–4. Το 1962, πρώτη σεζόν με διπλό γύρο πρωταθλήματος, ο ΝΟΠ κάνει οκτώ νίκες σε δέκα αγώνες χάνοντας μόνο από τον Εθνικό (3–5, 5–6) αλλά νικώντας τον Ολυμπιακό 7–5, 5–2 και τερματίζοντας δεύτερος. Το 1963 και 1964 τερματίζει άνετα τρίτος χωρίς όμως δυναμική για κάτι παραπάνω όπως άλλες χρονιές. Το 1965 θα τερματίσει τρίτος σε ισοβαθμία με τον Παναθηναϊκό ενώ ξεχώρισε για άλλη μια χρονιά η επικράτηση του επί του Ολυμπιακού με 5–4 αλλά πλήγωσε η βαριά ήττα από τον μόνιμο πρωταθλητή Εθνικό με 11–1 καθώς ο ΝΟΠ είχε τη φήμη μιας σκληροτράχηλης ομάδας που αγωνιζόταν στο Ολυμπιακό Κολυμβητήριο του Ζαππείου κόντρα σε ομάδες του κέντρου και χάνοντας πολλές φορές στις λεπτομέρειες. Το 1966 τερματίζει τέταρτος φέρνοντας ισοπαλία 4–4 με τον Ολυμπιακό. Το 1967 και το 1968 τερματίζει τρίτος αλλά μόλις το 1968 μπόρεσε να αγωνιστεί γηπεδούχος στην Πάτρα όπου και έχασε δύσκολα από Εθνικό (4–5) και Ολυμπιακό (2–3). Το 1969 κάνει τη χειρότερη σεζόν στην ιστορία του πετυχαίνοντας μόνο μια νίκη σε πέντε αγώνες και γλιτώνοντας τον υποβιβασμό. Αυτή η κρίση του ΝΟΠ θα κρατήσει για πολλά χρόνια μέχρι και τον αρχικό υποβιβασμό του το 1987 αφού θα καταλαμβάνει θέσεις στη μέση και λίγο πάνω από τους τελευταίους της βαθμολογίας 

#### Δεκαετία '90
Το 1991 ο ΝΟΠ επιστρέφει στην Α1 μετά και καθιερώνεται σε όλη τη δεκαετία ως ένας πολύ αξιόλογος και ισχυρός αντίπαλος στην πιο ανταγωνιστική δεκαετία του ελληνικού πρωταθλήματος όλων των εποχών. Παίκτες γρανάζια του ΝΟΠ σε αυτή τη δεκαετία είναι οι Δημήτρης Μπιτσάκος, Μάκης Γεωργαράς, Ντίνος Γεωργαράς, Μάκης Λυκούδης, Βασίλης Λαμπάτος, Φίλιππος Καραμπέτσος, Βασίλης Μολόχας κ.α. Το 1991 καταλαμβάνει την πέμπτη θέση ανάμεσα σε 10 ομάδες ενώ απέσπασε ισοπαλία (7–7) στην Αγυιά κόντρα στην πρωταθλήτρια Βουλιαγμένη.

Το 1992 θα κάνει φοβερή πορεία στο κύπελλο Ελλάδος και θα φτάσει μέχρι και τον τελικό αντιμετωπίζοντας τον Ολυμπιακό στην πισίνα του ΟΑΚΑ και παρά την εντυπωσιακή εκδρομή χιλιάδων Πατρινών, ο νεανικός ΝΟΠ θα χάσει το κύπελλο 9–8. Στο πρωτάθλημα κατετάγη πέμπτος όπως και το 1992–93. Το 1993–94 αποσπά ισοπαλία στην κανονική περίοδο από τον μετέπειτα πρωταθλητή Εθνικό Πειραιά με 8–8, όμως θα αποκλειστεί από τους πειραιώτες στα ημιτελικά των πλευοφ με 2–0 ήττες.

Το 1994–95 υπήρξε μια από τις καλύτερες σεζόν στη σύγχρονη ιστορία των πατρινών, αφού μετά από 45 χρόνια κατάφερε να κατακτήσει τρόπαιο. Αυτό ήταν το κύπελλο που ήταν και η παρθενική νίκη του ΝΟΠ στο θεσμό. Ο ΝΟΠ απέκλεισε τη Γλυφάδα στους «8» (8–7), έχασε τον πρώτο ημιτελικό από τον πρωταθλητή τότε Εθνικό Πειραιά (7–8) αλλά με τη μεγάλη επεισοδιακή νίκη 10–8 στην παράταση στον επαναληπτικό, κέρδισε το εισιτήριο για τον τελικό όπου κέρδισε τη Βουλιαγμένη (13–12, 17/6/1995). Στο πρωτάθλημα ο ΝΟΠ κατετάγη πέμπτος στην κανονική διάρκεια αλλά θα αποκλειστεί από την πρώτη φάση των πλευοφ με 2–1 ήττες από τη Βουλιαγμένη. Στα αξιοσημείωτα η νίκη του ΝΟΠ επί του πρωταθλητή Ολυμπιακού (7–6) στην Πάτρα

Το 1995–96 ο ΝΟΠ θα φτάσει ξανά στον τελικό του κυπέλλου αποκλείοντας Ηλυσιακό στα προημιτελικά και Εθνικό στους «4» γνωρίζοντας όμως την ήττα από τη Βουλιαγμένη σε μια επανάληψη του τελικού του '95. Στο πρωτάθλημα ο ΝΟΠ τερματίζει τρίτος στην κανονική διάρκεια 4 βαθμούς πίσω από τον πρωτοπόρο Ολυμπιακό. Ξεχώρισε η πρώτη νίκη του στον Πειραιά επί του Εθνικού (8–6). Στα πλευοφ, απέκλεισε τη Γλυφάδα στους «8» με 2–1 νίκες ενώ στους «4» έχασε από τον Ολυμπιακό με 2–1 ήττες.

Το 1996–97 αποκλείει τον Εθνικό για τρίτη συνεχή χρονιά αυτή τη φορά στους «8» του κυπέλλου και τον Ν.Ο. Χανίων στα ημιτελικά αλλά χάνει το κύπελλο από τον Ολυμπιακό στον τελικό (8–9). Στο πρωτάθλημα τερματίζει τρίτος και πάνω από τον Ολυμπιακό στην καν. διάρκεια και 2 βαθμούς πίσω από την πρώτη θέση (Βουλιαγμένη και Χίος). Ξεχώρισαν τα «διπλά» στην κανονική περίοδο στον Πειραιά κόντρα σε Εθνικό (10–7) και Ολυμπιακό (10–9), οι νίκες στην Πάτρα επί του Ολυμπιακού (6–5), της Γλυφάδας (9–6) και του Εθνικού (11–7) αλλά παρά το πλεονέκτημα έδρας στα πλευοφ, θα αποκλειστεί από τον πρώτο γύρο με 2–0 ήττες από τη Χαλκίδα.

Το 1997–98 αποκλείει τον Εθνικό Πειραιά από το κύπελλο για άλλη μια συνεχή χρονιά στη φάση των ημιτελικών αλλά θα χάσει το τρόπαιο στον τελικό από τον Ολυμπιακό (8–10). Στο πρωτάθλημα κερδίζει στην Πάτρα Εθνικό Πειραιά (16–10), Γλυφάδα (9–5), Ολυμπιακό (9–8), καταλαμβάνει την πέμπτη θέση στη κανονική περίοδο αποκλείει όμως με μειονέκτημα έδρας τη Χαλκίδα στην πρώτη φάση των πλευοφ αλλά αποκλείεται με 2–0 ήττες από τον Ολυμπιακό στα ημιτελικά του πρωταθλήματος.

Το 1998–99 αν και τερματίζει έβδομος στην κανονική περίοδο, αποσπά ισοπαλίες στις έδρες της Γλυφάδας (Αγ. Κοσμά) και του Εθνικού (Παπαστράτειο) ενώ στην Πάτρα τους κερδίζει ενώ φέρνει ισοπαλία 7–7 με τον Ολυμπιακό και χάνει δύσκολα 13–15 από τη πρωταθλήτρια Βουλιαγμένη. Στην Ευρώπη θα φτάσει μέχρι και τον διπλό τελικό του ΛΕΝ Τρόφι.

### Τίτλοι και διακρίσεις

#### Άντρες

* **8** Πρωταθλήματα Ελλάδας Ανδρών** : [[Πανελλήνιοι κολυμβητικοί αγώνες 1935|1935]], [[Πανελλήνιοι κολυμβητικοί αγώνες 1937|1937]], [[Πανελλήνιοι κολυμβητικοί αγώνες 1938|1938]], [[Πανελλήνιοι κολυμβητικοί αγώνες 1939|1939]], [[Πανελλήνιοι κολυμβητικοί αγώνες 1940|1940]], [[Πανελλήνιο πρωτάθλημα υδατοσφαίρισης ανδρών 1945|1945]], [[Πανελλήνιο πρωτάθλημα υδατοσφαίρισης ανδρών 1946|1946]], [[Πανελλήνιο πρωτάθλημα υδατοσφαίρισης ανδρών 1950|1950]]**
* **1** Κύπελλο Ελλάδας Ανδρών** : [[Κύπελλο Ελλάδος υδατοσφαίρισης ανδρών 1995|1995]]**
* **2** Πανελλήνια Πρωταθλήματα Εφήβων : 1961, 1962
* **2** Πανελλήνια Πρωταθλήματα Νέων : 1989, 1990
* **1** Πανελλήνιο Πρωτάθλημα Παίδων : 2023
* **1** Πανελλήνιο Πρωτάθλημα Μίνι Παίδων : 2021
* Πρωταθλήματατα Α2 Εθνικής **(4) : 1988, 1990, 2016, 2023**
* Κύπελλο Ευρωπαϊκής Συνομοσπονδίας : Φιναλίστ **1999**
* Πρωτάθλημα ΕΚΟΦ Δυτικού Συγκροτήματος: 1935

### Θέσεις του Ν.Ο.Π στις Εθνικές Κατηγορίες

Ο ΝΟΠ έχει κατακτήσει το πρωτάθλημα οκτώ φορές αφήνοντας στις έξι φορές δεύτερο τον Ολυμπιακό και από μία τον Εθνικό και τον Ν.Ο. Μυτιλήνης. Έχει τερματίσει δεύτερος άλλες οκτώ φορές. Στις δύο έχασε τον τίτλο από τον Ολυμπιακό και στις έξι από τον Εθνικό. Μέχρι το 1987 δεν είχε γνωρίσει τον υποβιβασμό από την Α' Εθνική.

### Κύπελλο Ελλάδος

Στο κύπελλο ο ΝΟΠ έχει αγωνιστεί σε 8 τελικούς κι έχει κατακτήσει ένα κύπελλο. 

### Ευρωπαϊκές διοργανώσεις

Μεγαλύτερη επιτυχία του ΝΟΠ ήταν το 1999 όταν και αγωνίστηκε στους διπλούς τελικούς του Κυπέλλου Ευρωπαϊκής Συνομοσπονδίας (ΛEN Τρόφυ)  με αντίπαλο την Ουγγρική Ουίπεστ. Στον πρώτο τελικό στην Πάτρα έχασε με 12–7 ενώ στον επαναληπτικό της Βουδαπέστης νίκησε με 10–9, στους δύο τελικούς αγωνίστηκαν οι Φίλιππος Καραμπέτσος, Μάκης Λυκούδης, Αλέξανδρος Καψωκόλης, Βασίλης Λαμπάτος, Δημήτρης Μπιτσάκος, Μάκης Γεωργαράς, Ντίνος Γεωργαράς, Σπύρος Κορδόνας, Παναγιώτης Χριστοφής και ο Βλάνταν Πιλίποβιτς. Ο ΝΟΠ για να φτάσει στον τελικό απέκλεισε στον πρώτο γύρο και στην φάση των ομίλων τις Γαλλική Μονπελιέ, την Ρουμανική Κριζούλ Οραντέα και την Τουρκική Ανταλάρ , στον ίδιο όμιλο είχε κληρωθεί και η Ουκρανική Ντιναμό Λβοβ η οποία αποχώρησε από τους αγώνες. Στα προημιτελικά απέκλεισε την Γιουγκοσλαβική Πρίμορατς Κότορ και στα ημιτελικά την Ισπανική Ρεάλ Κανόε .

Μεγάλη πορεία είχε κάνει και το 1992–93 όπου έφτασε στα ημιτελικά του κυπέλλου κυπελλούχων.

## Κολύμβηση
Το τμήμα κολύμβησης όπως και αυτό της υδατοσφαίρισης είναι από τα πρώτα τμήματα του συλλόγου το οποίο διατηρήτε έως σήμερα έχοντας αναδείξει πολλούς πανελληνιονίκες. Πρώτοι αθλητές του συλλόγου ήταν οι Τοτός Γεροθανάσης, Ιωάννης Διλέρνια, Σπύρος Τσιτσιλιάνος,  Νιόνιος Τσιτσιλιάνος, Ανδρέας Μπουκαούρης, Παναγής Έρτσον, Ντίνος Μαχαίρας, Κίμωνας Μπουράτης, Χρήστος Παπαδημητρίου κ.α.

Το 1930 λίγους μήνες μετά την ίδρυση του προπονητής του συλλόγου προσλαμβάνεται ο Ιταλός Vecci ήταν από τους πρώτους συλλόγους που προσέλαβαν ξένο προπονητή.  Πρώτο πανελλήνιο πρωτάθλημα που συμμετείχε ο ΝΟΠ ήταν αυτό του 1930 όπου κατέλαβε μία δεύτερη θέση με τον Οικονομόπουλο στις καταδύσεις , και ήταν 6ος στην γενική βαθμολογία.

Η μεγαλύτερη επιτυχία του τμήματος είναι η κατάκτηση του πανελληνίου πρωταθλήματος κολύμβησης του 1935, το οποίο έγινε στην Μυτιλήνη, παίρνοντας την 1η θέση της γενικής βαθμολογίας με 13 βαθμούς.

Από τότε ο ΝΟΠ πρωταγωνιστούσε στα πανελλήνια πρωταθλήματα έχοντας αναδείξει πανελληνιονίκες και ρέκορντμαν όπως οι : Διλέρνια, Σπύρος Τσικλητήρας, Παπαστεφάνου, Ρηγόπουλος, Ρηγοπούλου, Σταμπολής, Νίκος Τασσόπουλος, Παπασπύρου, Μπλούδρος, Βασίλης Μουκίδης, Νίκος Ζαχαρόπουλος, Μπονάρος, Χαλκιόπουλος, Γασπαρινάτου, Βουρνάς, Φίλια, Τάκης Θεοδωρακόπουλος, Μακρυγιάννη, Νίκος Βασιλείου, Γιώργος Καρτούλης κ.α.

## Τίτλοι

* 1 Πρωτάθλημα Ελλάδας Open: 1935

## Γήπεδο
thumb|Κολυμβητήριο Ν.Ο. Πατρών

Από την ημέρα που ιδρύθηκε εως το 1970 για γήπεδο χρησιμοποιούσε τον μόλο της Αγίου Νικολάου. Κανονικό κολυμβητήριο με ξύλινες κερκίδες για προπόνηση είχαν οι εγκαταστάσεις στο "Γαλλικό". Το 1980 που έγινε το κολυμβητήριο στην Αγυιά αγωνίζεται εκεί και αργότερα στο κολυμβητήριο του Εθνικού σταδίου. Το 2001 κατασκεύασε δικό του κολυμβητήριο στην Ακτή Δυμαίων.

### Αθλητές του ΝΟΠ που πήραν μέρος σε Ολυμπιακούς αγώνες

* 1948 Λονδίνο : Γιάννης Παπαστεφάνου (πόλο) και Δημοσθένης Σταμπολής (πόλο)
* 1960 Ρώμη : Νίκος Ζαχαρόπουλος (κολύμβηση)
* 1968 Μεξικό : Γιώργος Θεοδωρακόπουλος (πόλο) και Νίκος Μολόχας (πόλο)
* 1992 Βαρκελώνη :Δημήτρης Μπιτσάκος (πόλο)
* 1996 Ατλάντα : Μάκης Γεωργαράς (πόλο)
* 2012 Λονδίνο : Κρίστελ Βουρνά (κολύμβηση)

## Πινγκ Πονγκ
Το τμήμα αυτό δεν υπάρχει σήμερα. Η μεγαλύτερη διάκριση του ήταν η 8η θέση στο πρωτάθλημα Ελλάδος αντρών το 1963.

## Δείτε επίσης
* Επαμεινώνδας Πετραλιάς

## Παραπομπές


## Εξωτερικοί σύνδεσμοι
* Επίσημη ιστοσελίδα

## Πηγές
* Νίκος Τόμπρος, *Ναυτικός Όμιλος Πατρών (1929-2009), 80 χρόνια χρυσής ιστορίας στον υγρό στίβο*, 'Εκδοση Αντώνης Παπαντωνόπουλος, Πάτρα 2010, ISBN 978-960-99443-0-4.

## Διαβάστε επίσης
* Ανδρέας Μπετιχαβάς, "Ο Ναυτικός Όμιλος Πατρών στη διάρκεια της μεταπολεμικής περιόδου (1945-1960). Η δράση του σωματείου στην πόλη της Πάτρας με βάση ιστορικά τεκμήρια του αρχείου του Ομίλου", Ελληνικό Ανοικτό Πανεπιστήμιο, Μεταπτυχιακή διπλωματική εργασία, Πάτρα 2019.


ΝΟ Πατρων
Πατρα ΝO
Πατρα ΝO
Πατρα ΝO
Πατρα ΝO